Sassa wil weer CPS-kontrak verlengArgieffoto Die Suid-Afrikaanse agentskap vir maatskaplike sekerheid (Sassa) het weer die konstitusionele hof genader om sy omstrede kontrak met Cash Paymaster Services (CPS) met ses maande te verleng. Pearl Bhengu, waarnemende hoof van Sassa, het in ŉ beëdigde verklaring wat by hof ingedien is gesê Sassa moet nog reëlings tref vir minstens 2,5 miljoen begunstigdes wat nie toegang het tot ŉ bank nie. Sy het versoek dat CPS nog tot September vanjaar die uitbetalings van maatskaplike toelae moet hanteer. “Dié begunstigdes is hoofsaaklik bejaardes, ongeletterde en gestremde persone,” het Bhengu gesê. “Hulle het nie toegang tot enige alternatiewe bron om hul betalings te verkry nie. Hulle maak staat op betalings wat fisiek aan hulle gemaak word. Dit is ten opsigte van dié begunstigdes dat Sassa versoek dat CPS met die diens mag voortgaan van 1 April tot einde September 2018.” Die konstitusionele hof het op 17 Maart 2017 beslis CPS se kontrak met Sassa moet met nog 12 maande verleng word, om te verhoed dat die betaling van maatskaplike toelaes onderbreek word. Dit nadat die hof vroeër bevind het die kontrak was onwettig. Die verlenging kom einde Maart tot ŉ einde. Bathabile Dlamini, minister van maatskaplike ontwikkeling, is grootliks vir die gemors geblameer. Sy het egter die blaam op Thokozani Magwaza, voormalige uitvoerende hoof van Sassa, geplaas. ŉ Kommissie van ondersoek is intussen begin na die krisis en moet bepaal of Dlamini persoonlik aanspreeklik gehou moet word. Die kommissie hervat sy werk volgende maand by die kantoor van die hoofregter in Midrand.